P6_TA(2006)0344

EÜ ja Albaania stabiliseerimis- ja assotsiatsioonileping

Euroopa Parlamendi resolutsioon stabiliseerimis- ja assotsiatsioonilepingu sõlmimise kohta Euroopa ühenduste ja nende liikmesriikide ning Albaania Vabariigi vahel

Euroopa Parlament,

- võttes arvesse stabiliseerimis- ja assotsiatsioonilepingut ühelt poolt Euroopa ühenduste ja nende liikmesriikide ning teiselt poolt Albaania Vabariigi vahel (KOM(2006)0138);

- võttes arvesse stabiliseerimis- ja assotsiatsiooniprotsessi raames komisjoni 9. novembri 2005 eduaruannet Albaania kohta (SEK(2005)1421);

- võttes arvesse komisjoni 9. novembri 2005. aasta laienemise strateegiadokumenti (KOM(2005)0561) ja Euroopa Parlamendi 16. märtsi 2006 resolutsiooni laienemist käsitleva komisjoni 2005. aasta strateegiadokumendi kohta [1];

- võttes arvesse oma 6. septembri 2006. aasta seisukohta selles küsimuses [2];

- võttes arvesse kodukorra artikli 103 lõiget 2,

A. arvestades, et Albaania täidab Euroopa ühenduste ja nende liikmesriikidega stabiliseerimis- ja assotsiatsioonilepingu sõlmimise tingimusi;

B. arvestades, et stabiliseerimis- ja assotsiatsioonileping asendab 1992. aasta kaubandust ning kaubandusja majanduskoostööd käsitlevat lepingut;

C. arvestades, et stabiliseerimis- ja assotsiatsioonilepingu sõlmimine Albaaniaga viib Euroopa Liidu ja Albaania suhted uuele lepingulisele tasandile, mis annab Albaaniale uue võimaluse edendada õigusriigi põhimõtet, tugevdada demokraatlikke institutsioone ja aidata tagada riigis stabiilsust, mis on kogu piirkonna jaoks väga olulise tähtsusega, ning parandada koostööd Euroopa Liiduga;

D. arvestades, et Thessalonikis 19. ja 20. juunil 2003 kokku tulnud Euroopa Ülemkogu kinnitas oma otsusekindlust toetada täielikult ja tõhusalt Euroopa perspektiivi Lääne-Balkani riikides, mis pärast kindlaksmääratud kriteeriumide täitmist saavad ELi lahutamatuks osaks;

E. arvestades, et Albaania ees seisavad endiselt tõsised väljakutsed korruptsiooni ja organiseeritud kuritegevusega toimetulekuks, vastuvõetud õigusaktide täielikuks rakendamiseks, avaliku halduse parandamiseks ning inim- ja narkokaubanduse vastu võitlemiseks;

F. arvestades, et Albaania viimaseid parlamendivalimisi kritiseeriti seoses sellega, et need ei olnud täielikult vastavuses Euroopa Julgeoleku- ja Koostööorganisatsiooni (OSCE) demokraatlike institutsioonide ja inimõiguste büroo (ODIHR) kohustustega ning demokraatlike valimiste muude rahvusvaheliste standarditega,

1. tervitab stabiliseerimis- ja assotsiatsioonilepingu sõlmimist, mis annab väljavaate ELi ja Albaania vahelisteks lähedasteks ja laiaulatuslikeks lepingulisteks suheteks, aidates kaasa poliitilise, majandusliku ja institutsioonilise stabiilsuse saavutamisele Albaanias ja kogu piirkonnas ning Albaania üleminekule õigusriigi põhimõtteid austavale toimiva turumajandusega pluralistlikule demokraatiale;

2. usub, et stabiliseerimis- ja assotsiatsioonilepingu nõukogu ja asjaomane parlamentaarne ühiskomisjon peaksid jälgima lepingus sätestatud nõuete täitmist konkreetsete mõõdetavate näitajate abil;

3. juhib tähelepanu lepingust tulenevale pikaajalisele kasule nii Albaania kui ka liidu kodanike jaoks; märgib, et lepingu põhilised eelised seisnevad täieliku vabakaubanduspiirkonna loomises ja selge juriidilise kohustuse võtmises koostööks ühist huvi pakkuvates valdkondades ning investoritele stabiilsema õiguskeskkonna rajamises;

4. nõuab tungivalt, et EL ja Albaania käsitleksid lepingut mõlemapoolselt kasuliku võimalusena; lisaks soovitab Albaanial kasutada antud võimalust, et leida Euroopa turul oma nišš ja arendada konkurentsivõimet konkreetsetes valdkondades;

5. soovitab Albaanial keskenduda enam majanduspotentsiaali arendamisele, mida eelkõige tuleks teha olemasoleva transpordiinfrastruktuuri parandamise ning võimaliku laiendamise ning keskkonna ja ühiskonna suhtes säästva turismi arendamise kaudu; avaldab kahetsust seoses välisabi kulutuste hiljutise kärpimisega finantsraamistikus; kutsub komisjoni üles eraldama piisavalt vahendeid Albaania infrastruktuuri parandamiseks, eelkõige ühistranspordi arendamiseks;

6. kinnitab kooskõlas Thessalonikis 19. ja 20 juunil 2003 kokku tulnud Euroopa Ülemkogu järeldustega Euroopa Parlamendi täielikku toetust Albaania Euroopa perspektiivile ja tulevasele ühinemisele Euroopa perekonnaga; usub siiski, et Albaania pühendumus Euroopa väärtustele ja standarditele on kasulik eelkõige Albaaniale ning seda tuleks samuti käsitleda eraldiseisva eesmärgina;

7. märgib reforme, mida Albaania on läbi viinud demokraatia ja õigusriigi põhimõtetel, vaba turuga majandussüsteemil, inimõiguste tagamisel ning heal valitsemistaval põhineva riigi ülesehitamiseks; rõhutab siiski, et Albaania peab kooskõlas Euroopa partnerluse raames sätestatuga laiendama veelgi nimetatud reforme ja näitama käegakatsutavamaid tulemusi ning tõendama järjekindlalt stabiliseerimis- ja assotsiatsioonilepingu edukat rakendamist enne kui ta saab Euroopa integratsioonis edasi järgmisele etapile liikuda; on eriti mures oluliste edusammude puudumise pärast vastuvõetud seaduste täielikul rakendamisel; peab väga oluliseks haldussuutlikkuse märgatavat tugevdamist, kohtusüsteemi reformimist ja selle sõltumatuse parandamist, naiste õiguste kaitsmist, organiseeritud kuritegevuse vastu võitlemist ning meediavabaduse edendamist, samal ajal kui meedia ise peaks püüdma suurema läbipaistvuse suunas;

8. märgib, et valitsus on võtnud kohustuse astuda otsustavalt vastu organiseeritud kuritegevusele, tehes muuhulgas otsuse keelata kiirpaatide kasutamine inimkaubanduse ja uimastitega salakaubitsemise vastaseks võitluseks; rõhutab aga, Albaania peab edaspidi näitama olulisi edusamme kõikide organiseeritud kuritegevuse liikide - sealhulgas eelkõige naiste ja lastega kaubitsemine nende seksuaalse või tööalase ärakasutamise või kerjama sundimise eesmärgil - vastu võitlemisel, mis on liiduga koostöö tugevdamise eeltingimus; kutsub komisjoni üles jätkama ja tõhustama Albaania ametivõimude toetamist nendes küsimustes;

9. võtab teadmiseks valitsuse jõupingutused korruptsiooni ja organiseeritud kuritegevuse vastu võitlemisel; märgib, et korruptsioon on Albaania majandusliku ja sotsiaalse arengu üks põhilisi takistusi, ning ootab seetõttu jätkuvalt valitsuse kampaanialt käegakatsutavaid tulemusi; on seisukohal, et korruptsiooni võib esineda igasuguste poliitiliste eelistuste juures ning kutsub üles sellega võitlema, hoolimata mis tahes poliitilisest kuuluvusest;

10. ergutab Albaania valitusorganeid tugevdama kodanikuühiskonda andes rohkem võimalusi osaleda poliitika väljatöötamises ning poliitika elluviimises ja selle rakendamise ja tõhususe järelevalves valitsemise kõigil tasanditel, et parandada reformide kvaliteeti ja usaldusväärsust ning suurendada läbipaistvust ja vastutust;

11. märgib lugupidamisega haridusministri tehtud pingutusi haridussektori reformimisel, aga nõuab, et valitsus tagaks kogu riigis lastele võrdsed võimalused hariduse saamiseks;

12. rõhutab, et Albaanias rikutakse jätkuvalt tõsiselt inimõigusi ning selle vastu tuleb võidelda; ergutab Albaania valitsust tegema vajalikke reforme, et tagada kinnipeetutele kohtumenetlustes juurdepääs õiguskaitsele, võidelda piinamise, jõhkrutsemise ning ebainimliku ja alandava kohtlemisega; palub valitsusel teostada 2003. aasta perekonnaseaduse täielikuks rakendamiseks vajalikud õigusreformid, eelkõige selles osas, mis puudutab koduvägivalla muutmist kriminaalkuriteoks;

13. kordab oma üleskutset, et komisjon aitaks Albaanial teha lõpu jätkuvale verivaenule, mis kujutab endast õigusriigi luhtumist ning on täielikus vastuolus Euroopa väärtustega;

14. märgib, et praegust valimissüsteemi, mida tuntakse ka Dushki fenomeni nime all, kasutati eelmistel parlamendivalimistel 2005. aastal proportsionaalsuse põhimõtte moonutamiseks, ja nõuab tungivalt, et Albaania valitsus ja parlament jätkaksid enne tulevasi kohalikke valimisi süsteemi ümberkujundamisega vastavalt OSCE/ODIHRi soovitustele, eelkõige seoses hääletajate nimekirjade ja kodanikuregistrite täpsusega;

15. kutsub Albaaniat üles tegema suuremaid pingutusi vähemuste õiguste kaitsmiseks, sealhulgas Albaanias elava Kreeka vähemuse õigused, ja viima lõpule ning rakendama vähemusküsimusi puudutavaid õigusakte nii, et nende abil toetataks Albaania ratifitseeritud asjakohaste rahvusvaheliste konventsioonide rakendamist; märgib, et lisameetmeid on vaja eelkõige vähemuskeelte suuremaks kasutamiseks kodanike ja ametnike vahelises suhtluses, samuti traditsiooniliste kohalike nimede laiemaks kasutamiseks, vähemusrühmadele juurdepääsu parandamiseks meediale ja vähemuskeeltes antava hariduse laiendamiseks; märgib, et on puudus täpsest statistikast rahvusvähemustesse kuuluvate inimeste kohta;

16. avaldab muret seoses opositsiooni hiljutise ähvardusega boikoteerida tulevasi kohalikke valimisi; kutsub sellega seoses kõiki parteisid üles käituma vastutustundlikult ja tegema endast olenevaid jõupingutusi, et jõuda kokkuleppele sellistes keerulistes küsimustes nagu meediaseadus ja valimisnimekirjade koostamine;

17. tervitab Albaania positiivset ja konstruktiivset rolli mitmepoolsetes piirkondlikes algatustes; rõhutab siiski vajadust edendada piirkondlikku koostööd ja heanaaberlikke suhteid Kagu-Euroopat mõjutavate võtmeküsimuste osas, nagu piiriülene koostöö ja isikute vaba liikumine, organiseeritud kuritegevuse ja salakaubanduse vastane võitlus, välisinvestoreid ligimeelitava vabakaubanduspiirkonna loomine, keskkonnaressursside jagamine ning integreeritud piiriüleste võrkude arendamine;

18. on arvamusel, et vähese majandusarengu tõttu peaks Albaania pöörama erilist tähelepanu majanduskoostöö arendamisele piirkonnas, eelkõige oma otseste naabritega; on arvamusel, et Montenegro iseseisvust, läbirääkimisi Kosovo tulevase staatuse üle ja endise Jugoslaavia Makedoonia Vabariigiga lähitulevikus alustatavaid läbirääkimisi ELi liikmeks saamiseks tuleks käsitleda kui lisavõimalust majanduskoostöö ja -arengu edendamiseks Albaanias ning kogu piirkonnas;

19. on seisukohal, et Albaanial on eriti eriline roll Kagu-Euroopa stabiliseerimisel, eelkõige seoses Kosovo lõpliku staatusega; nõuab tungivalt, et Albaania valitsus ja selle juhid jätkaksid konstruktiivset lähenemist nimetatud küsimuses;

20. rõhutab liidu abimissioonide tähtsust suutlikkuse tõstmisel ja tervitab politseialase abimissiooni (PAMECA), tollialase abimissiooni (EU-CAFAO Albania) ja õigusalase abimissiooni (EURALIUS) saavutatud tulemusi; võttes arvesse organiseeritud kuritegevuse vastase võitluse laiaulatuslikkust ja keerukust Lääne-Balkanil, kutsub komisjoni üles suurendama ja tõhustama oluliselt ELi abi politsei tegevusele (PAMECA) ja õigusriigi edendamisele (EURALIUS); kutsub seoses sellega ELi ja Albaaniat üles sõprus- ja lähetusprogrammide abil kasutama uute liikmesriikide ulatuslikke teadmisi ja kogemusi nende ühiskonna ja majanduse ümberkujundamisel ELi integratsiooniprotsessis, eelkõige seoses maa ja vara tagastamist teiste seas ka usukogukondadele ning piirikaitse ja tolliasutuste tugevdamist käsitlevate õigusaktide vastuvõtmise ja rakendamisega;

21. tervitab tagasivõtulepingu sõlmimist Albaaniaga 2005. aasta novembris ja nõuab kõigi Lääne-Balkani riikidega viisatingimuste lihtsustamise raames ELi ja Albaania vahelise viisalihtsustuslepingu sõlmimist, et esimese sammuna kõrvaldada takistused äriringkondade, tööturu osapoolte, akadeemiliste ringkondade ja õpilaste piiriüleselt vahetuselt; rõhutab siiski, et peamine eesmärk peab olema kõigi kodanike reisimise lihtsustamine;

22. teeb presidendile ülesandeks edastada käesolev resolutsioon nõukogule, komisjonile ning Albaania Vabariigi valitsusele ja parlamendile.

[1] Vastuvõetud tekstid, P6_TA(2006)0096.

[2] Vastuvõetud tekstid, P6_TA(2006)0339.

--------------------------------------------------